ΟΔΗΓΊΑ 2010/6/ΕΕ ΤΗΣ ΕΠΙΤΡΟΠΉΣ της 9ης Φεβρουαρίου 2010 για την τροποποίηση του παραρτήματος Ι της οδηγίας 2002/32/ΕΚ του Ευρωπαϊκού Κοινοβουλίου και του Συμβουλίου όσον αφορά τον υδράργυρο, την ελεύθερη γκοσιπόλη, τα νιτρώδη άλατα και ουσίες του Madhuca longifolia L. (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2002/32/ΕΚ του Ευρωπαϊκού Κοινοβουλίου και του Συμβουλίου, της 7ης Μαΐου 2002, σχετικά με τις ανεπιθύμητες ουσίες στις ζωοτροφές (1), και ιδίως το άρθρο 8 παράγραφος 1, Εκτιμώντας τα ακόλουθα: (1) Με την οδηγία 2002/32/ΕΚ απαγορεύεται η χρήση προϊόντων που προορίζονται για ζωοτροφές, των οποίων η περιεκτικότητα σε ανεπιθύμητες ουσίες υπερβαίνει τη μέγιστη περιεκτικότητα που καθορίζεται στο παράρτημα Ι της εν λόγω οδηγίας. (2) Όσον αφορά τον υδράργυρο, η Ευρωπαϊκή Αρχή για την Ασφάλεια των Τροφίμων (EFSA) στη γνώμη που εξέδωσε στις 20 Φεβρουαρίου 2008 (2) καταλήγει στο συμπέρασμα ότι προς το παρόν η μέγιστη περιεκτικότητα των πλήρων ιχθυοτροφών (0,1 mg/kg) και η μέγιστη περιεκτικότητα των ζωοτροφών που παράγονται από την επεξεργασία ιχθύων και άλλων θαλάσσιων ζώων (0,5 mg/kg) δεν είναι εναρμονισμένες. Σε συνέχεια των πρόσφατων εξελίξεων στη σύνθεση των ζωοτροφών, οι ιχθυοτροφές περιέχουν περισσότερα ιχθυέλαια και ιχθυάλευρα, αλλά οι ισχύουσες νομοθετικές διατάξεις θέτουν σε κίνδυνο τη διαθεσιμότητα αυτών των σημαντικών πρώτων υλών ζωοτροφών για την παραγωγή ιχθυοτροφών. Για να αντιμετωπιστεί η κατάσταση αυτή, θεωρείται σκόπιμο να αυξηθεί ελαφρά η μέγιστη περιεκτικότητα στις ιχθυοτροφές· η αύξηση αυτή δεν θέτει σε κίνδυνο τη συμμόρφωση των ιχθύων ιχθυοκαλλιέργειας προς την καθορισμένη μέγιστη περιεκτικότητα σε υδράργυρο. Επιπλέον, από την ίδια γνώμη προκύπτει ότι η ισχύουσα μέγιστη περιεκτικότητα των πλήρων ζωοτροφών για σκύλους και γάτες δεν παρέχει επαρκή προστασία. Επομένως, η εν λόγω μέγιστη περιεκτικότητα πρέπει να μειωθεί. Επειδή ο βαθμός ευαισθησίας των γουνοφόρων ζώων είναι ανάλογος με της γάτας, η εν λόγω μέγιστη περιεκτικότητα πρέπει να ισχύσει και για τα γουνοφόρα ζώα. (3) Όσον αφορά τα νιτρώδη άλατα, η ΕFSA, στη γνώμη που εξέδωσε στις 25 Μαρτίου 2009 (3), καταλήγει στο συμπέρασμα ότι για τους χοίρους και τα βοοειδή, που αποτελούν αντιπροσωπευτικά είδη ζώων από τα οποία παράγονται ευαίσθητα τρόφιμα, τα περιθώρια ασφαλείας όσον αφορά το αντίστοιχο επίπεδο στο οποίο δεν παρατηρούνται δυσμενείς επιδράσεις (ΝΟΑΕL) είναι επαρκή. Θεωρεί επιπλέον ότι η παρουσία νιτρωδών αλάτων σε ζωικά προϊόντα δεν εγείρει ανησυχία για την ανθρώπινη υγεία. Έχει ήδη εγκριθεί η χρήση νιτρωδών αλάτων σε μέγιστη περιεκτικότητα 100 mg/kg ως συντηρητικού σε πλήρεις ζωοτροφές για σκύλους και γάτες με ποσοστό υγρασίας πάνω από 20 % και ως πρόσθετης ύλης στις ενσιρωμένες ζωοτροφές (4). Επομένως, τα νιτρώδη άλατα δεν θεωρούνται ανεπιθύμητη ουσία σε παρόμοιες πλήρεις ζωοτροφές ούτε στις ενσιρωμένες ζωοτροφές. Συνεπώς, στις περιπτώσεις αυτές δεν πρέπει να εφαρμόζεται περιορισμός ως προς τη μέγιστη περιεκτικότητα. (4) Όσον αφορά τη γκοσιπόλη, η ΕFSA, στη γνώμη που εξέδωσε στις 4 Δεκεμβρίου 2008, καταλήγει στο συμπέρασμα ότι η ισχύουσα μέγιστη περιεκτικότητα για τα πρόβατα, συμπεριλαμβανομένων των αμνών, και τις αίγες, συμπεριλαμβανομένων των εριφίων, δεν παρέχουν επαρκή προστασία από ανεπιθύμητες επιδράσεις στην υγεία των ζώων. Η ΕFSA στη συνέχεια κατέληξε στο συμπέρασμα ότι η έκθεση του ανθρώπου στη γκοσιπόλη μέσω της κατανάλωσης τροφίμων που προέρχονται από ζώα τα οποία σιτίζονται με προϊόντα με βάση το βαμβακόσπορο είναι κατά τα φαινόμενα χαμηλή και δεν έχει δυσμενείς επιδράσεις. Με βάση τη γνώμη αυτή, πρέπει να μειωθεί η μέγιστη περιεκτικότητα για τα πρόβατα συμπεριλαμβανομένων των αμνών καθώς και για τις αίγες συμπεριλαμβανομένων των εριφίων. (5) Όσον αφορά τις σαπωνίνες που περιέχονται στο φυτικό είδος Madhuca longifolia L., η ΕFSA, στη γνώμη που εξέδωσε στις 29 Ιανουαρίου 2009 (5), καταλήγει στο συμπέρασμα ότι δεν προβλέπονται δυσμενείς επιδράσεις στην υγεία των ζώων λόγω της αμελητέας έκθεσης των στοχευόμενων ζώων στην Ένωση. Η ΕFSA θεωρεί αμελητέα την έκθεση του ανθρώπου μέσω της διατροφής στις σαπωνίνες του Madhuca Longifolia L., επειδή τα προϊόντα του Madhuca Longifolia L. δεν καταναλώνονται από τον άνθρωπο και τα άλευρα του Madhuca Longifolia L. δεν χρησιμοποιούνται στην Ένωση ως πρώτη ύλη ζωοτροφών. Επομένως, θεωρείται σκόπιμη η απαλοιφή της σειράς που αφορά τις ουσίες του Mowrah, Bassia, Madhuca. (6) Συνεπώς, η οδηγία 2002/32/ΕΚ θα πρέπει να τροποποιηθεί αναλόγως. (7) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 2002/32/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 Τα κράτη μέλη θεσπίζουν και θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία, το αργότερο την 1η Νοεμβρίου 2010. Ανακοινώνουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας. Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. Τα κράτη μέλη ανακοινώνουν στην Επιτροπή το κείμενο των βασικών διατάξεων εθνικού δικαίου που εκδίδουν στον τομέα που καλύπτει η παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 9 Φεβρουαρίου 2010.

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 475/2012 ΤΗΣ ΕΠΙΤΡΟΠΉΣ της 5ης Ιουνίου 2012 σχετικά με την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά το Διεθνές Λογιστικό Πρότυπο (ΔΛΠ) 1 και το Διεθνές Λογιστικό Πρότυπο (ΔΛΠ) 19 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή διεθνών λογιστικών προτύπων (1), και ιδίως το άρθρο 3 παράγραφος 1, Εκτιμώντας τα ακόλουθα: (1) Με τον κανονισμό (ΕΚ) αριθ. 1126/2008 της Επιτροπής (2) υιοθετήθηκαν ορισμένα από τα υφιστάμενα στις 15 Οκτωβρίου 2008 διεθνή λογιστικά πρότυπα και διερμηνείες. (2) Στις 16 Ιουνίου 2011, το Συμβούλιο Διεθνών Λογιστικών Προτύπων (IASB) δημοσίευσε τροποποιήσεις του ΔΛΠ 1 Παρουσίαση των Οικονομικών Καταστάσεων - Παρουσίαση των στοιχείων των λοιπών συνολικών εσόδων (εφεξής «οι τροποποιήσεις του ΔΛΠ 1») και του ΔΛΠ 19 Παροχές σε Εργαζομένους (εφεξής «οι τροποποιήσεις του ΔΛΠ 19». Στόχος των τροποποιήσεων του ΔΛΠ 1 είναι να καταστεί σαφέστερη η παρουσίαση του αυξανόμενου αριθμού στοιχείων των λοιπών συνολικών εισοδημάτων και να βοηθούνται οι χρήστες των οικονομικών καταστάσεων, ώστε να διακρίνουν μεταξύ των στοιχείων των λοιπών συνολικών εισοδημάτων που μπορούν να ανακαταταγούν μεταγενέστερα στα αποτελέσματα και εκείνων που ουδέποτε θα ανακαταταγούν στα αποτελέσματα. Ως προς τις τροποποιήσεις του ΔΛΠ 19, αναμένεται να βοηθήσουν τους χρήστες των οικονομικών καταστάσεων, ώστε να κατανοούν καλύτερα με ποιον τρόπο προγράμματα καθορισμένων παροχών επηρεάζουν την οικονομική θέση, τη χρηματοοικονομική επίδοση και τις ταμειακές ροές μιας οικονομικής οντότητας. Στόχος του προτύπου είναι να προδιαγράψει τη λογιστική και τις γνωστοποιήσεις για παροχές σε εργαζόμενους. (3) Οι διαβουλεύσεις με την Ομάδα Τεχνικών Εμπειρογνωμόνων (ΟΤΕμ-TEG) της Ευρωπαϊκής Συμβουλευτικής Ομάδας για θέματα Χρηματοοικονομικής Πληροφόρησης (ΕΣΟΧΠ-EFRAG) επιβεβαιώνουν ότι οι τροποποιήσεις του ΔΛΠ 1 και οι τροποποιήσεις του ΔΛΠ 19 πληρούν τα τεχνικά κριτήρια έγκρισης που ορίζονται στο άρθρο 3 παράγραφος 2 του κανονισμού (ΕΚ) αριθ. 1606/2002. (4) Κατά συνέπεια, ο κανονισμός (ΕΚ) αριθ. 1126/2008 πρέπει να τροποποιηθεί ανάλογα. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής λογιστικών θεμάτων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΚ) αριθ. 1126/2008 τροποποιείται ως εξής: (1) Το Διεθνές Λογιστικό Πρότυπο (ΔΛΠ) 1 Παρουσίαση των Οικονομικών Καταστάσεων τροποποιείται σύμφωνα με το παράρτημα του παρόντος κανονισμού· (2) Το Διεθνές Πρότυπο Χρηματοοικονομικής Αναφοράς (ΔΠΧΑ - IFRS) 1, το ΔΠΧΑ 5, το ΔΠΧΑ 7, το ΔΛΠ 12, το ΔΛΠ 20, το ΔΛΠ 21, το ΔΛΠ 32, το ΔΛΠ 33 και το ΔΛΠ 34 τροποποιούνται σύμφωνα με τις τροποποιήσεις του ΔΛΠ 1 που παρατίθενται στο παράρτημα του παρόντος κανονισμού. (3) Το Διεθνές Λογιστικό Πρότυπο (ΔΛΠ) 19 Παροχές σε Εργαζομένους τροποποιείται σύμφωνα με το παράρτημα του παρόντος κανονισμού· (4) Το Διεθνές Πρότυπο Χρηματοοικονομικής Αναφοράς (ΔΠΧΑ - IFRS) 1, το ΔΠΧΑ 8, το ΔΠΧΑ 13, το ΔΛΠ 1, το ΔΛΠ 24 και η Διερμηνεία 14 της Μόνιμης Επιτροπής Διερμηνειών (ΜΕΔ) τροποποιούνται σύμφωνα με τις τροποποιήσεις του ΔΛΠ 19 που παρατίθενται στο παράρτημα του παρόντος κανονισμού. Άρθρο 2 1. Οι εταιρείες εφαρμόζουν τις τροποποιήσεις που αναφέρονται στα σημεία 1) και 2) του άρθρου 1 το αργότερο από την ημερομηνία έναρξης του πρώτου οικονομικού τους έτους που αρχίζει την 1η Ιουλίου 2012 ή μετά από αυτήν. 2. Οι εταιρείες εφαρμόζουν τις τροποποιήσεις που αναφέρονται στα σημεία 3) και 4) του άρθρου 1 το αργότερο από την ημερομηνία έναρξης του πρώτου οικονομικού τους έτους που αρχίζει την 1η Ιανουαρίου 2013 ή μετά από αυτήν. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Ιουνίου 2012.

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ

Απολαβές από την εργασία

ΑΠΑΣΧΟΛΗΣΗ ΚΑΙ ΣΥΝΘΗΚΕΣ ΕΡΓΑΣΙΑΣ

Λογιστική διαχείριση

Δημόσιες επιχειρήσεις

ΔΗΜΟΣΙΟΝΟΜΙΚΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 10ης Ιανουαρίου 2011 για τροποποίηση της απόφασης 2010/89/ΕΕ όσον αφορά τα μεταβατικά μέτρα σχετικά με την εφαρμογή σε εγκαταστάσεις στη Ρουμανία ορισμένων διαρθρωτικών απαιτήσεων των κανονισμών (ΕΚ) αριθ. 852/2004 και (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2010) 9695] (Κείμενο που παρουσιάζει ενδιαφέρον για τον ΕΟΧ) (2011/9/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (1), και ιδίως το άρθρο 12 δεύτερη παράγραφος, Έχοντας υπόψη τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (2), και ιδίως το άρθρο 9 δεύτερη παράγραφος, Εκτιμώντας τα ακόλουθα: (1) Η απόφαση 2010/89/ΕΕ της Επιτροπής, της 9ης Φεβρουαρίου 2010, για μεταβατικά μέτρα σχετικά με την εφαρμογή ορισμένων διαρθρωτικών απαιτήσεων των κανονισμών (ΕΚ) αριθ. 852/2004 και (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου σε ορισμένες εγκαταστάσεις κρέατος, προϊόντων αλιείας και προϊόντων αυγών και σε ψυκτικές αποθήκες στη Ρουμανία (3) περιορίζει την εφαρμογή ορισμένων διαρθρωτικών απαιτήσεων που προβλέπονται στους εν λόγω κανονισμούς σε ορισμένες εγκαταστάσεις και ψυκτικούς θαλάμους, στο εν λόγω κράτος μέλος. Τα εν λόγω μεταβατικά μέτρα ισχύουν έως τις 31 Δεκεμβρίου 2010. (2) Η απόφαση 2010/89/ΕΕ προβλέπει επίσης ότι τα προϊόντα που παράγονται ή αποθηκεύονται στις εγκαταστάσεις και αποθήκες που απαριθμούνται στα παραρτήματα I έως IV αυτής επιτρέπεται να διατίθενται μόνο στην εσωτερική αγορά ή να χρησιμοποιούνται για περαιτέρω μεταποίηση στις εγκαταστάσεις. (3) Τον Οκτώβριο του 2010, η Ρουμανία πληροφόρησε την Επιτροπή ότι, κατόπιν αξιολόγησης που πραγματοποιήθηκε από τις κρατικές κτηνιατρικές υπηρεσίες, ορισμένες εγκαταστάσεις που απαριθμούνται στην εν λόγω απόφαση ολοκλήρωσαν το πρόγραμμά τους αναβάθμισης και εγκρίθηκαν, ενώ άλλες εγκαταστάσεις έκλεισαν. Κατά συνέπεια, είναι αναγκαίο να επικαιροποιηθούν οι κατάλογοι που περιλαμβάνονται στα παραρτήματα της απόφασης 2010/89/ΕΕ. Επομένως, τα παραρτήματα της εν λόγω απόφασης πρέπει να τροποποιηθούν αναλόγως. (4) Η Ρουμανία εκτιμά ότι από τις 117 εγκαταστάσεις τις οποίες αφορούν τα προγράμματα αναβάθμισης, 36 από τις εγκαταστάσεις κρέατος, τρεις από τις εγκαταστάσεις προϊόντων αλιείας και μία ψυκτική αποθήκη δεν θα είναι σε θέση να ολοκληρώσουν τα προγράμματά τους πριν από τις 31 Δεκεμβρίου 2010, έστω και εάν ευρίσκονται σε προχωρημένο επίπεδο συμμόρφωσης. (5) Η Ρουμανία εκτιμά ότι οι συγκεκριμένες εγκαταστάσεις θα πρέπει να έχουν συμμορφωθεί πλήρως με τις σχετικές διαρθρωτικές απαιτήσεις που καθορίζονται στους κανονισμούς (ΕΚ) αριθ. 852/2004 και (ΕΚ) αριθ. 853/2004 έως τις 31 Δεκεμβρίου 2011. Λόγω του ότι συνεχίζονται οι διαρθρωτικές βελτιώσεις, είναι απαραίτητο να παραταθεί η περίοδος εφαρμογής των μεταβατικών μέτρων που προβλέπονται στην απόφαση 2010/89/ΕΕ μέχρι την ημερομηνία αυτή. (6) Η κατάσταση στο εν λόγω κράτος μέλος θα πρέπει να επανεξεταστεί πριν από τις 31 Δεκεμβρίου 2011. Επομένως, η Ρουμανία πρέπει να υποβάλει στην Επιτροπή έκθεση σχετικά με την πρόοδο όσον αφορά την αναβάθμιση των συγκεκριμένων εγκαταστάσεων και ψυκτικών αποθηκών έως τις 31 Δεκεμβρίου 2011. (7) Συνεπώς, η περίοδος εφαρμογής της απόφασης 2010/89/ΕΚ πρέπει να παραταθεί έως τις 31 Δεκεμβρίου 2011. (8) Επιπλέον, για να εξασφαλιστεί η συνέχιση των μεταβατικών μέτρων και να αποφευχθεί κάθε διαταραχή στον κλάδο παραγωγής, η παρούσα απόφαση εφαρμόζεται από την 1η Ιανουαρίου 2011. (9) Συνεπώς, η απόφαση 2010/89/ΕΚ πρέπει να τροποποιηθεί αναλόγως. (10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2010/89/ΕΕ τροποποιείται ως εξής: 1) στο άρθρο 2, η ημερομηνία «31 Δεκεμβρίου 2010» αντικαθίσταται με την ημερομηνία «31 Δεκεμβρίου 2011»· 2) το άρθρο 3 τροποποιείται ως εξής: α) στην εισαγωγική φράση, η ημερομηνία «31 Δεκεμβρίου 2010» αντικαθίσταται με την ημερομηνία «31 Δεκεμβρίου 2011»· β) το στοιχείο γ) διαγράφεται· 3) στο άρθρο 4 παράγραφος 1, η εισαγωγική φράση αντικαθίσταται με το ακόλουθο κείμενο: «1. Τα προϊόντα που παράγονται στις εγκαταστάσεις που απαριθμούνται στα παραρτήματα I ή ΙΙ ή που αποθηκεύονται στις εγκαταστάσεις που απαριθμούνται στο παράρτημα IV επιτρέπεται:»· 4) στο άρθρο 5 παράγραφος 2 η ημερομηνία «31 Οκτωβρίου 2010» αντικαθίσταται με την ημερομηνία «31 Οκτωβρίου 2011»· 5) στο άρθρο 6, η ημερομηνία «31 Δεκεμβρίου 2010» αντικαθίσταται με την ημερομηνία «31 Δεκεμβρίου 2011»· 6) τα παραρτήματα τροποποιούνται σύμφωνα με το παράρτημα της παρούσας απόφασης. Άρθρο 2 Η παρούσα απόφαση εφαρμόζεται από την 1η Ιανουαρίου 2011. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 10 Ιανουαρίου 2011.

ΑΓΟΡΑΝΟΜΙΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 564/2011 ΤΗΣ ΕΠΙΤΡΟΠΉΣ της 14ης Ιουνίου 2011 σχετικά με τον καθορισμό των κατ’ αποκοπή τιμών κατά την εισαγωγή για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον κανονισμό (ΕΚ) αριθ. 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1182/2007 του Συμβουλίου στον τομέα των οπωροκηπευτικών (2), και ιδίως το άρθρο 138 παράγραφος 1, Εκτιμώντας τα ακόλουθα: Ο κανονισμός (ΕΚ) αριθ. 1580/2007 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών κατά την εισαγωγή από τρίτες χώρες, για τα προϊόντα και τις περιόδους που ορίζονται στο παράρτημα XV μέρος A, του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές κατά την εισαγωγή που αναφέρονται στο άρθρο 138 του κανονισμού (ΕΚ) αριθ. 1580/2007 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 15 Ιουνίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Ιουνίου 2011.

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 291/2012 ΤΗΣ ΕΠΙΤΡΟΠΉΣ της 2ας Απριλίου 2012 για την τροποποίηση του κανονισμού (ΕΚ) αριθ. 992/95 όσον αφορά τις δασμολογικές ποσοστώσεις της Ένωσης για ορισμένα προϊόντα γεωργίας και αλιείας, καταγωγής Νορβηγίας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 992/95 του Συμβουλίου, της 10ης Απριλίου 1995, για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα γεωργίας και αλιείας, καταγωγής Νορβηγίας (1), και ιδίως το άρθρο 5 παράγραφος 1 στοιχεία α) και β), Εκτιμώντας τα ακόλουθα: (1) Μεταξύ της Ευρωπαϊκής Ένωσης, αφενός, και του Βασιλείου της Νορβηγίας, αφετέρου, έχει συναφθεί συμφωνία υπό μορφή ανταλλαγής επιστολών σχετικά με τη χορήγηση συμπληρωματικών εμπορικών προτιμήσεων για γεωργικά προϊόντα, βάσει του άρθρου 19 της συμφωνίας για τον Ευρωπαϊκό Οικονομικό Χώρο. Η συμφωνία εγκρίθηκε εξ ονόματος της Ένωσης με την απόφαση 2011/818/ΕΕ του Συμβουλίου (2). (2) Η συμφωνία αυτή προβλέπει την περαιτέρω προοδευτική ελευθέρωση των γεωργικών συναλλαγών σε προτιμησιακή, αμοιβαία και εκατέρωθεν επωφελή βάση και νέες ετήσιες δασμολογικές ποσοστώσεις άνευ δασμών για τις εισαγωγές στην Ευρωπαϊκή Ένωση ορισμένων γεωργικών προϊόντων καταγωγής Νορβηγίας. (3) Για να εφαρμοστούν οι νέες δασμολογικές ποσοστώσεις που προβλέπονται στη συμφωνία, πρέπει να τροποποιηθεί ο κανονισμός (ΕΚ) αριθ. 992/95. (4) Ως εκ τούτου, ο κανονισμός (ΕΚ) αριθ. 992/95 πρέπει να τροποποιηθεί αναλόγως. (5) Σύμφωνα με την απόφαση 2011/818/ΕΕ, οι νέες δασμολογικές ποσοστώσεις πρόκειται να εφαρμοστούν από την 1η Ιανουαρίου 2012. Συνεπώς, ο παρών κανονισμός είναι σκόπιμο να εφαρμοστεί από την ίδια ημερομηνία. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 992/95 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Απριλίου 2012.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 671/2012 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 11ης Ιουλίου 2012 για την τροποποίηση του κανονισμού (ΕΚ) αριθ. 73/2009 του Συμβουλίου όσον αφορά την εφαρμογή των άμεσων ενισχύσεων στους γεωργούς για το έτος 2013 ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 42 πρώτο εδάφιο και το άρθρο 43 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1), Έχοντας υπόψη τη γνώμη της Επιτροπής των Περιφερειών (2), Αποφασίζοντας σύμφωνα με τη συνήθη νομοθετική διαδικασία (3), Εκτιμώντας τα ακόλουθα: (1) Από 1ης Ιανουαρίου 2014 θα τεθούν σε ισχύ νέα καθεστώτα στήριξης των γεωργών στο πλαίσιο της κοινής γεωργικής πολιτικής, τα οποία θα αντικαταστήσουν τα ισχύοντα καθεστώτα. Ο κανονισμός (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς (4) θα πρέπει να εξακολουθήσει να αποτελεί τη βάση επί της οποίας θα χορηγηθεί η εισοδηματική στήριξη των γεωργών κατά το ημερολογιακό έτος 2013. (2) Ο κανονισμός (ΕΚ) αριθ. 73/2009 θέσπισε σύστημα υποχρεωτικής προοδευτικής μείωσης των άμεσων ενισχύσεων («διαφοροποίηση»), το οποίο περιλαμβάνει εξαίρεση των άμεσων ενισχύσεων ύψους έως 5 000 ευρώ και το οποίο πρόκειται να εφαρμοσθεί έως το ημερολογιακό έτος 2012. Ως εκ τούτου, τα συνολικά καθαρά ποσά των άμεσων ενισχύσεων («καθαρά ανώτατα όρια») που μπορούν να χορηγηθούν σε ένα κράτος μέλος μετά την εφαρμογή της διαφοροποίησης έχουν καθορισθεί έως το ημερολογιακό έτος 2012. Προκειμένου να διατηρηθεί το ποσό των άμεσων ενισχύσεων για το ημερολογιακό έτος 2013 σε επίπεδο παρόμοιο με αυτό του 2012, λαμβανομένης δεόντως υπόψη της προοδευτικής εισαγωγής των άμεσων ενισχύσεων στα νέα κράτη μέλη, κατά την έννοια του κανονισμού (ΕΚ) αριθ. 73/2009, είναι σκόπιμο να καθιερωθεί, για το ημερολογιακό έτος 2013, μηχανισμός προσαρμογής, ισοδύναμου αποτελέσματος με εκείνο της διαφοροποίησης και των καθαρών ανώτατων ορίων. Λόγω των ιδιαίτερων χαρακτηριστικών της στήριξης που παρέχεται στις εξόχως απόκεντρες περιοχές στο πλαίσιο της κοινής γεωργικής πολιτικής, ο εν λόγω μηχανισμός προσαρμογής δεν θα πρέπει να εφαρμοσθεί στους γεωργούς των περιοχών αυτών. (3) Για την εύρυθμη λειτουργία των άμεσων ενισχύσεων που θα καταβληθούν από τα κράτη μέλη σε σχέση με τις αιτήσεις που θα υποβληθούν κατά το ημερολογιακό έτος 2013, είναι αναγκαίο να επεκταθούν τα καθαρά ανώτατα όρια που καθορίστηκαν για το ημερολογιακό έτος 2012 στο 2013 και να προσαρμοσθούν, όπου απαιτείται, ιδίως όσον αφορά τις αυξήσεις που απορρέουν από την προοδευτική εισαγωγή των άμεσων ενισχύσεων στα νέα κράτη μέλη. (4) Παράλληλα με την υποχρεωτική διαφοροποίηση, ο κανονισμός (ΕΚ) αριθ. 378/2007 του Συμβουλίου, της 27ης Μαρτίου 2007, σχετικά με τον καθορισμό των κανόνων της προαιρετικής διαφοροποίησης των άμεσων ενισχύσεων που προβλέπονται από τον κανονισμό (ΕΚ) αριθ. 1782/2003 για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς (5) έδωσε τη δυνατότητα στα κράτη μέλη να εφαρμόζουν μείωση («προαιρετική διαφοροποίηση») σε όλα τα ποσά άμεσων ενισχύσεων προς καταβολή στο έδαφός τους όσον αφορά δεδομένο ημερολογιακό έτος έως το ημερολογιακό έτος 2012. Προκειμένου να διατηρηθεί το ποσό των άμεσων ενισχύσεων που πρέπει να καταβληθούν όσον αφορά αιτήσεις που θα υποβληθούν κατά το ημερολογιακό έτος 2013, σε επίπεδο αντίστοιχο εκείνου του 2012, τα κράτη μέλη τα οποία έκαναν χρήση της προαιρετικής διαφοροποίησης όσον αφορά το ημερολογιακό έτος 2012 θα πρέπει να εξακολουθήσουν να έχουν τη δυνατότητα μείωσης των άμεσων ενισχύσεων όσον αφορά το ημερολογιακό έτος 2013 και χρησιμοποίησης των πόρων που εξοικονομούνται με αυτόν τον τρόπο για τη χρηματοδότηση προγραμμάτων αγροτικής ανάπτυξης. Θα πρέπει, επομένως, να προβλεφθεί η δυνατότητα περαιτέρω μείωσης του ποσού των άμεσων ενισχύσεων με την εφαρμογή συστήματος προαιρετικής προσαρμογής των άμεσων ενισχύσεων όσον αφορά το ημερολογιακό έτος 2013. Η μείωση αυτή θα πρέπει να είναι επιπρόσθετη της υποχρεωτικής προσαρμογής των άμεσων ενισχύσεων που προβλέπεται για το ημερολογιακό έτος 2013. (5) Όταν ένα κράτος μέλος έχει εφαρμόσει περιφερειακώς διαφοροποιημένα ποσοστά προαιρετικής διαφοροποίησης για το ημερολογιακό έτος 2012, θα πρέπει ακόμη να έχει τη δυνατότητα αυτή για το ημερολογιακό έτος 2013. Για να διασφαλισθεί το επίπεδο των άμεσων ενισχύσεων προς τους γεωργούς, η συνδυασμένη εφαρμογή της υποχρεωτικής και της προαιρετικής προσαρμογής των άμεσων ενισχύσεων κατά το ημερολογιακό έτος 2013 δεν θα πρέπει να οδηγήσει σε μείωση των άμεσων ενισχύσεων η οποία να υπερβαίνει τις μειώσεις που εφαρμόσθηκαν το 2012 μέσω της υποχρεωτικής και της προαιρετικής διαφοροποίησης. Επομένως, το ανώτατο ποσοστό προσαρμογής των άμεσων ενισχύσεων που θα εφαρμοσθεί για το ημερολογιακό έτος 2012 σε κάθε περιφέρεια δεν θα πρέπει να υπερβαίνει τις μειώσεις που προέκυψαν από την υποχρεωτική και την προαιρετική διαφοροποίηση, όπως εφαρμόσθηκαν κατά το ημερολογιακό έτος 2012. (6) Όταν κράτος μέλος έκανε χρήση της δυνατότητας που προβλέπεται στο άρθρο 4 παράγραφος 2 του κανονισμού (ΕΚ) αριθ. 378/2007, αποφασίζοντας να μην εφαρμόσει το ανώτατο ποσοστό της συνεισφοράς του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) στα καθαρά ποσά που προκύπτουν από την εφαρμογή της προαιρετικής διαφοροποίησης κατά την περίοδο προγραμματισμού από το 2007 έως το 2013, θα πρέπει να υπάρχει η αυτή δυνατότητα, για το εν λόγω κράτος μέλος, όσον αφορά τα κεφάλαια που συγκεντρώνονται μέσω της προαιρετικής προσαρμογής των άμεσων ενισχύσεων για την εξασφάλιση συνέχειας στη χρηματοδότηση των δημοσίων δαπανών για τα μέτρα αγροτικής ανάπτυξης το 2014. Για λόγους συνέπειας, δεν θα πρέπει να εφαρμοσθούν στα κεφάλαια αυτά οι ρυθμίσεις προχρηματοδότησης για τα προγράμματα αγροτικής ανάπτυξης. (7) Σύμφωνα με τον μηχανισμό προοδευτικής εισαγωγής που προβλέπεται στην πράξη προσχώρησης του 2005, το επίπεδο των άμεσων ενισχύσεων στη Βουλγαρία και τη Ρουμανία εξακολουθεί να είναι χαμηλότερο από το επίπεδο των άμεσων ενισχύσεων στα άλλα κράτη μέλη το 2013 μετά την εφαρμογή της προσαρμογής των ενισχύσεων στους γεωργούς κατά τη μεταβατική περίοδο. Ως εκ τούτου, δεν θα πρέπει να εφαρμοσθεί ο μηχανισμός προσαρμογής στους γεωργούς στη Βουλγαρία και τη Ρουμανία. (8) Στα νέα κράτη μέλη επετράπη η χορήγηση συμπληρωματικών εθνικών άμεσων ενισχύσεων συνεπεία της προοδευτικής εισαγωγής άμεσων ενισχύσεων στα εν λόγω κράτη μέλη. Η δυνατότητα αυτή δεν θα υπάρχει πλέον το 2013, όταν θα ολοκληρωθεί το χρονοδιάγραμμα για τη σταδιακή εισαγωγή άμεσων πληρωμών στα νέα κράτη μέλη. Στα νέα κράτη μέλη που εφαρμόζουν το καθεστώς ενιαίας στρεμματικής ενίσχυσης, οι συμπληρωματικές εθνικές άμεσες ενισχύσεις έχουν στηρίξει σημαντικά το εισόδημα των γεωργών σε συγκεκριμένους τομείς. Όσον αφορά την Κύπρο, το ίδιο ισχύει για τις κρατικές ενισχύσεις. Για τον λόγο αυτό, και προκειμένου να αποφευχθεί η ραγδαία και ουσιαστική μείωση της στήριξης το 2013 στους τομείς που επωφελήθηκαν, έως το 2012, από συμπληρωματικές εθνικές άμεσες ενισχύσεις, καθώς και από κρατικές ενισχύσεις στην περίπτωση της Κύπρου, είναι σκόπιμο να προβλεφθεί στα εν λόγω κράτη μέλη η δυνατότητα χορήγησης, με την επιφύλαξη της άδειας της Επιτροπής, μεταβατικών εθνικών ενισχύσεων στους γεωργούς το 2013. Προκειμένου να εξασφαλισθεί η συνέχεια του επιπέδου στήριξης των γεωργών το 2013, μόνο οι τομείς που επωφελήθηκαν το 2012 από συμπληρωματικές εθνικές άμεσες ενισχύσεις και, στην περίπτωση της Κύπρου, από κρατικές ενισχύσεις, θα πρέπει να είναι επιλέξιμοι για τη χορήγηση μεταβατικής εθνικής ενίσχυσης και αυτή η τυχόν χορηγούμενη μεταβατική ενίσχυση θα πρέπει να χορηγείται με τους ίδιους όρους με εκείνους που ίσχυαν για τις εν λόγω ενισχύσεις το 2012. (9) Οι δημοσιονομικές μεταφορές προς το ΕΓΤΑΑ που προβλέπονται στα άρθρα 134 και 135 του κανονισμού (ΕΚ) αριθ. 73/2009 αφορούν το πολυετές δημοσιονομικό πλαίσιο 2007-2013. Οι άμεσες ενισχύσεις που θα καταβληθούν από τα κράτη μέλη όσον αφορά τις αιτήσεις οι οποίες θα υποβληθούν κατά το ημερολογιακό έτος 2013 θα έχουν αποτελέσματα κατά το ημερολογιακό έτος 2014, εμπίπτοντας, ως εκ τούτου, στο επόμενο πολυετές δημοσιονομικό πλαίσιο. Δυνάμει του πλαισίου αυτού, τα ποσά που διατίθενται για τον προγραμματισμό της αγροτικής ανάπτυξης περιλαμβάνουν ήδη τα ποσά που αντιστοιχούν στις δημοσιονομικές μεταφορές που προβλέπονται στα άρθρα 134 και 135 του κανονισμού (ΕΚ) αριθ. 73/2009. Επομένως, θα πρέπει να καταργηθούν οι εν λόγω δημοσιονομικές μεταφορές. (10) Προκειμένου να διευκολυνθεί η αποτελεσματικότερη χρησιμοποίηση των κεφαλαίων, ο κανονισμός (ΕΚ) αριθ. 73/2009 προέβλεπε ότι τα κράτη μέλη δύνανται να χορηγούν στήριξη άνω των εθνικών ανωτάτων ορίων τους μέχρι ποσού το ύψος του οποίου θα πρέπει να εξασφαλίζει ότι παραμένει εντός των περιθωρίων υποαπορρόφησης του εθνικού ανώτατου ορίου τους. Ο εν λόγω κανονισμός προέβλεπε ότι τα ποσά αυτά είτε θα χρησιμοποιούνταν για τη χρηματοδότηση ειδικής στήριξης είτε θα μεταφέρονταν στο ΕΓΤΑΑ δυνάμει του άρθρου 136 του κανονισμού (ΕΚ) αριθ. 73/2009. Δεδομένου ότι η δυνατότητα χορήγησης στήριξης άνω των εθνικών ανωτάτων ορίων θα καταργηθεί όταν τεθεί σε εφαρμογή το νέο καθεστώς άμεσης στήριξης, η δημοσιονομική μεταφορά στο ΕΓΤΑΑ, η οποία προβλέπεται στο άρθρο 136 του κανονισμού (ΕΚ) αριθ. 73/2009, θα πρέπει να διατηρηθεί μόνο έως την 31η Δεκεμβρίου 2013. (11) Η δυνατότητα διάθεσης των ποσών που προκύπτουν από την εφαρμογή της προαιρετικής προσαρμογής ως πρόσθετης στήριξης της Ένωσης στο πλαίσιο του προγράμματος αγροτικής ανάπτυξης και της χρηματοδότησης δυνάμει του ΕΓΤΑΑ για το οικονομικό έτος 2014 και η παράταση των δημοσιονομικών μεταφορών που προβλέπονται στο άρθρο 136 του κανονισμού (ΕΚ) αριθ. 73/2009 δεν θα πρέπει να επηρεάσουν τη μελλοντική προσαρμογή του επιπέδου άμεσων ενισχύσεων με σκοπό την πιο δίκαιη κατανομή της άμεσης στήριξης μεταξύ των κρατών μελών, η οποία προβλέπεται να αποτελέσει τμήμα του νέου καθεστώτος άμεσης στήριξης. (12) Στο πλαίσιο της τήρησης της δημοσιονομικής πειθαρχίας, είναι ανάγκη να ορισθεί, για το οικονομικό έτος 2014, το ανώτατο όριο για τις δαπάνες που χρηματοδοτούνται από το ΕΓΤΕ, λαμβάνοντας υπόψη τα ανώτατα όρια που προβλέπονται στον κανονισμό για τον καθορισμό του πολυετούς δημοσιονομικού πλαισίου που έχει εκδοθεί από το Συμβούλιο σύμφωνα με το άρθρο 312 παράγραφος 2 της Συνθήκης και τα ποσά που προκύπτουν από την προαιρετική προσαρμογή μαζί με τα ποσά που προκύπτουν από την εφαρμογή του άρθρου 136 του κανονισμού (ΕΚ) αριθ. 73/2009 για το εν λόγω οικονομικό έτος. (13) Προκειμένου να εξασφαλισθούν η ορθή εφαρμογή των προσαρμογών των άμεσων ενισχύσεων που θα καταβληθούν από τα κράτη μέλη όσον αφορά τις αιτήσεις που θα υποβληθούν το 2013 και η δημοσιονομική πειθαρχία για το ημερολογιακό έτος 2013, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της Συνθήκης, όσον αφορά τους σχετικούς κανόνες οι οποίοι αφορούν τη βάση υπολογισμού των μειώσεων που θα εφαρμοσθούν στους γεωργούς από τα κράτη μέλη. Έχει ιδιαίτερη σημασία η Επιτροπή να πραγματοποιεί τις κατάλληλες διαβουλεύσεις κατά τις προπαρασκευαστικές εργασίες της, μεταξύ άλλων σε επίπεδο εμπειρογνωμόνων. Η Επιτροπή, όταν ετοιμάζει και συντάσσει κατ’ εξουσιοδότηση πράξεις, θα πρέπει να διασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (14) Βάσει του κανονισμού (ΕΚ) αριθ. 73/2009, τα κράτη μέλη είχαν τη δυνατότητα να αποφασίσουν να χρησιμοποιήσουν, από το επόμενο έτος, ορισμένο ποσοστό του εθνικού ανώτατου ορίου για συγκεκριμένη στήριξη για τους γεωργούς τους καθώς και να αναθεωρήσουν προηγούμενη απόφαση, αποφασίζοντας να τροποποιήσουν ή να τερματίσουν αυτή τη στήριξη. Είναι σκόπιμο να προβλεφθεί επιπλέον αναθεώρηση των εν λόγω αποφάσεων με ισχύ για το ημερολογιακό έτος 2013. (15) Προκειμένου να εξασφαλισθούν ενιαίοι όροι για την εφαρμογή του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες όσον αφορά την παρουσίαση των ποσών που προκύπτουν από την προαιρετική προσαρμογή. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (6). (16) Όσον αφορά τον καθορισμό των ποσών που προκύπτουν από την προαιρετική προσαρμογή, τον καθορισμό του καθαρού υπολοίπου που διατίθεται για τις δαπάνες του ΕΓΤΕ για το οικονομικό έτος 2014 και την εξουσιοδότηση της χορήγησης μεταβατικών εθνικών ενισχύσεων, η Επιτροπή θα πρέπει να έχει την εξουσία να εκδίδει εκτελεστικές πράξεις χωρίς να εφαρμόζει τον κανονισμό (ΕΕ) αριθ. 182/2011. (17) Ως εκ τούτου, ο κανονισμός (ΕΚ) αριθ. 73/2009 θα πρέπει να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 73/2009 τροποποιείται ως εξής: 1) Το άρθρο 8 τροποποιείται ως εξής: α) Η παράγραφος 1 αντικαθίσταται από το ακόλουθο κείμενο: «1. Με την επιφύλαξη του άρθρου 11 του παρόντος κανονισμού, τα συνολικά καθαρά ποσά άμεσων ενισχύσεων που μπορούν να χορηγούνται σε ένα κράτος μέλος για κάθε ημερολογιακό έτος πριν από το 2013 μετά την εφαρμογή των άρθρων 7 και 10 του παρόντος κανονισμού και του άρθρου 1 του κανονισμού (ΕΚ) αριθ. 378/2007 ή κατά το ημερολογιακό έτος 2013 μετά την εφαρμογή των άρθρων 10α και 10β του παρόντος κανονισμού, και εξαιρουμένων των άμεσων ενισχύσεων που χορηγούνται δυνάμει των κανονισμών (ΕΚ) αριθ. 247/2006 και (ΕΚ) αριθ. 1405/2006, δεν υπερβαίνουν τα ανώτατα όρια που καθορίζονται στο παράρτημα IV του παρόντος κανονισμού. Όταν απαιτείται, τα κράτη μέλη προβαίνουν σε γραμμική μείωση των ποσών των άμεσων ενισχύσεων για τα οποία ισχύει η μείωση που προβλέπεται στα άρθρα 7 και 10 του παρόντος κανονισμού και στο άρθρο 1 του κανονισμού (ΕΚ) αριθ. 378/2007 για κάθε ημερολογιακό έτος πριν από το 2013 ή στα άρθρα 10α και 10β του παρόντος κανονισμού για το ημερολογιακό έτος 2013, προκειμένου να τηρούν τα ανώτατα όρια που προβλέπονται στο παράρτημα IV του παρόντος κανονισμού.»· β) στην παράγραφο 2, το στοιχείο δ) διαγράφεται. 2) Παρεμβάλλονται τα ακόλουθα άρθρα: «Άρθρο 10α Προσαρμογή των άμεσων ενισχύσεων το 2013 1. Τα ποσά των άμεσων ενισχύσεων που πρόκειται να χορηγηθούν σε έναν γεωργό κατά το ημερολογιακό έτος 2013 και υπερβαίνουν τα 5 000 ευρώ μειώνονται κατά 10 %. 2. Η μείωση που προβλέπεται στην παράγραφο 1 αυξάνεται κατά τέσσερις ποσοστιαίες μονάδες όσον αφορά τα ποσά που υπερβαίνουν τα 300 000 ευρώ. 3. Οι παράγραφοι 1 και 2 δεν εφαρμόζονται στις άμεσες ενισχύσεις που χορηγούνται στους γεωργούς στη Βουλγαρία και τη Ρουμανία, στα γαλλικά υπερπόντια διαμερίσματα, στις Αζόρες και τη Μαδέρα, καθώς και στις Κανάριες Νήσους και τις Νήσους του Αιγαίου. 4. Κατά παρέκκλιση από την παράγραφο 1, η μείωση που αναφέρεται στην εν λόγω παράγραφο καθορίζεται σε 0 % για τα νέα κράτη μέλη, πλην της Βουλγαρίας και της Ρουμανίας. Άρθρο 10β Προαιρετική προσαρμογή των άμεσων ενισχύσεων το 2013 1. Κάθε κράτος μέλος που έχει εφαρμόσει το άρθρο 1 του κανονισμού (ΕΚ) αριθ. 378/2007 για το ημερολογιακό έτος 2012 μπορεί να εφαρμόζει μείωση (εφεξής “προαιρετική προσαρμογή”) σε όλα τα ποσά άμεσων ενισχύσεων που θα χορηγηθούν στο έδαφός του, για το ημερολογιακό έτος 2013. Η προαιρετική προσαρμογή εφαρμόζεται επιπλέον της προσαρμογής των άμεσων ενισχύσεων που προβλέπεται στο άρθρο 10α του παρόντος κανονισμού. Η προαιρετική προσαρμογή μπορεί να διαφοροποιείται κατά περιφέρειες, εφόσον το κράτος μέλος έχει κάνει χρήση της δυνατότητας που προβλέπεται στο άρθρο 3 παράγραφος 1 στοιχείο β) του κανονισμού (ΕΚ) αριθ. 378/2007. 2. Το ανώτατο ποσοστό μείωσης που προκύπτει από τη συνδυασμένη εφαρμογή του άρθρου 10α και της παραγράφου 1 του παρόντος άρθρου δεν υπερβαίνει το ποσοστό μείωσης που προκύπτει από τη συνδυασμένη εφαρμογή του άρθρου 7 του παρόντος κανονισμού και του άρθρου 1 παράγραφος 1 του κανονισμού (ΕΚ) αριθ. 378/2007 όπως εφαρμόζεται στα ποσά που πρόκειται να χορηγηθούν στους γεωργούς για το ημερολογιακό έτος 2012 στις σχετικές περιφέρειες. 3. Τα ποσά που προκύπτουν από την εφαρμογή των προαιρετικών προσαρμογών δεν υπερβαίνουν τα καθαρά ποσά που έχουν ορισθεί από την Επιτροπή για το ημερολογιακό έτος 2012 σύμφωνα με το άρθρο 4 παράγραφος 1 του κανονισμού (ΕΚ) αριθ. 378/2007. 4. Τα ποσά που προκύπτουν από την εφαρμογή της προαιρετικής προσαρμογής διατίθενται στο κράτος μέλος στο οποίο συγκεντρώθηκαν ως στήριξη της Ένωσης στο πλαίσιο του προγράμματος αγροτικής ανάπτυξης και της χρηματοδότησης δυνάμει του ΕΓΤΑΑ. 5. Έως τις 8 Οκτωβρίου 2012 τα κράτη μέλη αποφασίζουν, και γνωστοποιούν στην Επιτροπή, τα εξής: α) το ποσοστό προαιρετικής προσαρμογής για ολόκληρη την επικράτεια και, κατά περίπτωση, για κάθε περιφέρεια· β) το συνολικό ποσό που θα μειωθεί βάσει της προαιρετικής προσαρμογής για ολόκληρη την επικράτεια και, κατά περίπτωση, για κάθε περιφέρεια. Άρθρο 10γ Ποσά που προκύπτουν από την προαιρετική προσαρμογή και την εφαρμογή του άρθρου 136 1. Βάσει των ποσών που γνωστοποιούνται από τα κράτη μέλη σύμφωνα με το άρθρο 10β παράγραφος 5, η Επιτροπή εκδίδει εκτελεστικές πράξεις, χωρίς να εφαρμόζει τη διαδικασία του άρθρου 141 παράγραφος 2 ή του άρθρου 141β παράγραφος 2, ορίζοντας τα ποσά που προκύπτουν από την εθελοντική προσαρμογή. 2. Τα ποσά που ορίζονται σύμφωνα με την παράγραφο 1, καθώς και τα ποσά που προκύπτουν από την εφαρμογή του άρθρου 136 για το οικονομικό έτος 2014, προστίθενται στην ετήσια κατανομή ανά κράτος μέλος της συνεισφοράς του ΕΓΤΑΑ στα προγράμματα αγροτικής ανάπτυξης. 3. Τα κράτη μέλη μπορούν να αποφασίσουν να υπερβούν το ανώτατο ποσοστό της συνεισφοράς του ΕΓΤΑΑ όσον αφορά τα ποσά που προστίθενται στην ετήσια κατανομή ανά κράτος μέλος που αναφέρεται στην παράγραφο 2. Τα ποσά που προστίθενται στην ετήσια κατανομή ανά κράτος μέλος που αναφέρεται στην παράγραφο 2 δεν αποτελούν αντικείμενο πληρωμής του ενιαίου ποσού προχρηματοδότησης για τα προγράμματα αγροτικής ανάπτυξης. 4. Η Επιτροπή εκδίδει εκτελεστικές πράξεις για τον καθορισμό κανόνων για την παρουσίαση των ποσών που αναφέρονται στην παράγραφο 2 στα σχέδια χρηματοδότησης των προγραμμάτων αγροτικής ανάπτυξης. Οι εκτελεστικές αυτές πράξεις εκδίδονται σύμφωνα με τη διαδικασία εξέτασης του άρθρου 141β παράγραφος 2. Άρθρο 10δ Καθαρό ανώτατο όριο του ΕΓΤΑΑ 1. Το ανώτατο όριο των δαπανών του ΕΓΤΑΑ για το οικονομικό έτος 2014 υπολογίζεται ως το ανώτατο ποσό που έχει ορισθεί από τον κανονισμό που εκδόθηκε από το Συμβούλιο σύμφωνα με το άρθρο 312 παράγραφος 2 της Συνθήκης για τη λειτουργία της Ευρωπαϊκής Ένωσης μείον τα ποσά που αναφέρονται στο άρθρο 10γ παράγραφος 2 του παρόντος κανονισμού. 2. Η Επιτροπή εκδίδει εκτελεστικές πράξεις, χωρίς να εφαρμόζει τη διαδικασία του άρθρου 141 παράγραφος 2 ή του άρθρου 141β παράγραφος 2, ορίζοντας το καθαρό υπόλοιπο που είναι διαθέσιμο για τις δαπάνες του ΕΓΤΑΑ για το οικονομικό έτος 2014, βάσει των δεδομένων που αναφέρονται στην παράγραφο 1.». 3) Στο άρθρο 11 παράγραφος 1, προστίθεται το ακόλουθο εδάφιο: «Ωστόσο, κατά το οικονομικό έτος 2014, η προσαρμογή που αναφέρεται στο πρώτο εδάφιο καθορίζεται αφού ληφθούν υπόψη οι προβλέψεις για τη χρηματοδότηση των άμεσων ενισχύσεων και των σχετικών με την αγορά δαπανών της ΚΓΠ, που ορίζονται στον κανονισμό ο οποίος εκδόθηκε από το Συμβούλιο σύμφωνα με το άρθρο 312 παράγραφος 2 της Συνθήκης για τη λειτουργία της Ευρωπαϊκής Ένωσης προσαυξημένα με τα ποσά που αναφέρονται στο άρθρο 10β του παρόντος κανονισμού και τα ποσά που προκύπτουν από την εφαρμογή του άρθρου 136 αυτού για το οικονομικό έτος 2014 πριν από την προσαρμογή των άμεσων ενισχύσεων που προβλέπεται στο άρθρο 10α του παρόντος κανονισμού, αλλά χωρίς να λαμβάνεται υπόψη το περιθώριο των 300 000 000 ευρώ.». 4) Στο άρθρο 11, η παράγραφος 2 αντικαθίσταται από το ακόλουθο κείμενο: «2. Το Ευρωπαϊκό Κοινοβούλιο και το Συμβούλιο, αποφασίζοντας σύμφωνα με τη συνήθη νομοθετική διαδικασία κατόπιν προτάσεως της Επιτροπής που υποβάλλεται το αργότερο στις 31 Μαρτίου του ημερολογιακού έτους για το οποίο εφαρμόζονται οι αναπροσαρμογές που αναφέρονται στην παράγραφο 1, καθορίζουν τις αναπροσαρμογές αυτές το αργότερο στις 30 Ιουνίου του ιδίου ημερολογιακού έτους.». 5) Παρεμβάλλεται το ακόλουθο άρθρο: «Άρθρο 11α Εξουσιοδότηση Προκειμένου να εξασφαλισθούν η βέλτιστη εφαρμογή των προσαρμογών των άμεσων ενισχύσεων το 2013 και η δημοσιονομική πειθαρχία για το ημερολογιακό έτος 2013, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις, σύμφωνα με το άρθρο 141α, για τον καθορισμό κανόνων σχετικά με τη βάση υπολογισμού των μειώσεων που εφαρμόζονται στους γεωργούς από τα κράτη μέλη λόγω των προσαρμογών των ενισχύσεων το 2013 που προβλέπονται στο άρθρο 10α και της δημοσιονομικής πειθαρχίας που προβλέπεται στα άρθρα 10α και 11.». 6) Στο άρθρο 68 παράγραφος 8, η εισαγωγική φράση αντικαθίσταται από το ακόλουθο κείμενο: «8. Έως την 1η Σεπτεμβρίου 2012 τα κράτη μέλη που έχουν λάβει την απόφαση που αναφέρεται στο άρθρο 69 παράγραφος 1 μπορούν να την αναθεωρούν και να αποφασίζουν, με ισχύ από το 2013, να:». 7) Στο άρθρο 69, η παράγραφος 1 αντικαθίσταται από το ακόλουθο κείμενο: «1. Τα κράτη μέλη μπορούν να αποφασίσουν, έως την 1η Αυγούστου 2009, την 1η Αυγούστου 2010, την 1η Αυγούστου 2011 ή έως την 1η Σεπτεμβρίου 2012, να χρησιμοποιούν, από το έτος το οποίο έπεται της εν λόγω απόφασης, έως το 10 % των εθνικών ανώτατων ορίων τους που αναφέρονται στο άρθρο 40 ή, στην περίπτωση της Μάλτας, το ποσό των 2 000 000 ευρώ για την ειδική στήριξη που προβλέπεται στο άρθρο 68 παράγραφος 1.». 8) Στο άρθρο 131, η παράγραφος 1 αντικαθίσταται από το ακόλουθο κείμενο: «1. Τα νέα κράτη μέλη που εφαρμόζουν το καθεστώς ενιαίας στρεμματικής ενίσχυσης μπορούν να αποφασίσουν, έως την 1η Αυγούστου 2009, την 1η Αυγούστου 2010, την 1η Αυγούστου 2011 ή έως την 1η Σεπτεμβρίου 2012, να χρησιμοποιούν, από το έτος το οποίο έπεται της εν λόγω απόφασης, έως το 10 % των εθνικών ανώτατων ορίων τους που αναφέρονται στο άρθρο 40 για τη χορήγηση στήριξης στους γεωργούς, όπως ορίζεται στο άρθρο 68 παράγραφος 1 και σύμφωνα με το κεφάλαιο 5 του τίτλου III, όπως εφαρμόζεται σε αυτούς.». 9) Παρεμβάλλεται το ακόλουθο άρθρο: «Άρθρο 133α Μεταβατική εθνική ενίσχυση 1. Εξαιρουμένων της Βουλγαρίας και της Ρουμανίας, τα νέα κράτη μέλη που εφαρμόζουν το καθεστώς ενιαίας στρεμματικής ενίσχυσης μπορούν να χορηγήσουν μεταβατική εθνική ενίσχυση το 2013. Εξαιρουμένης της Κύπρου, η χορήγηση της ενίσχυσης αποτελεί αντικείμενο αδείας της Επιτροπής, η οποία χορηγείται σύμφωνα με την παράγραφο 5. 2. Η μεταβατική εθνική ενίσχυση μπορεί να χορηγείται σε γεωργούς σε τομείς για τους οποίους έχει δοθεί άδεια το 2012, σύμφωνα με τα άρθρα 132 και 133, για συμπληρωματικές εθνικές άμεσες ενισχύσεις και, στην περίπτωση της Κύπρου, για κρατικές ενισχύσεις. 3. Οι όροι χορήγησης της ενίσχυσης ταυτίζονται με εκείνους που απαιτούνται για τη χορήγηση ενισχύσεων σύμφωνα με τα άρθρα 132 και 133 όσον αφορά το 2012. 4. Το συνολικό ποσό ενίσχυσης το οποίο μπορεί να χορηγείται σε γεωργούς σε οποιονδήποτε από τους αναφερόμενους στην παράγραφο 2 τομείς περιορίζεται από συγκεκριμένη συνολική χρηματοδότηση ανά τομέα, που ισούται με τη διαφορά μεταξύ: α) της συνολικής άμεσης στήριξης που μπορεί να χορηγηθεί σε γεωργούς στον σχετικό τομέα το 2012, συμπεριλαμβανομένων όλων των ενισχύσεων που λαμβάνονται σύμφωνα με το άρθρο 132· και β) του συνολικού ποσού άμεσης ενίσχυσης που θα διατεθεί για τον ίδιο τομέα βάσει του καθεστώτος ενιαίας στρεμματικής ενίσχυσης το 2013. Όσον αφορά την Κύπρο, η ανά τομέα συνολική χρηματοδότηση παρατίθεται στο παράρτημα XVΙΙα. 5. Βάσει κοινοποίησης, η Επιτροπή εκδίδει εκτελεστικές πράξεις, χωρίς να εφαρμόζει τη διαδικασία του άρθρου 141 παράγραφος 2 ή του άρθρου 141β παράγραφος 2, δίδοντας άδεια για τη μεταβατική εθνική ενίσχυση και: α) ορίζοντας την ανά τομέα συνολική χρηματοδότηση· β) ορίζοντας το μέγιστο ποσοστό της μεταβατικής εθνικής ενίσχυσης, κατά περίπτωση· γ) καθορίζοντας τους όρους της σχετικής χορήγησης· και δ) ορίζοντας τη συναλλαγματική ισοτιμία που θα χρησιμοποιηθεί για τις ενισχύσεις. 6. Το νέο κράτος μέλος μπορεί να αποφασίζει, με αντικειμενικά κριτήρια και εντός των ορίων που έχει επιτρέψει η Επιτροπή σύμφωνα με την παράγραφο 5, τα προς χορήγηση ποσά μεταβατικής εθνικής ενίσχυσης.». 10) Τα άρθρα 134 και 135 διαγράφονται. 11) Το άρθρο 136 διαγράφεται. 12) Το άρθρο 139 αντικαθίσταται από το ακόλουθο κείμενο: «Άρθρο 139 Κρατική ενίσχυση Κατά παρέκκλιση από το άρθρο 180 του κανονισμού (ΕΚ) αριθ. 1234/2007 και το άρθρο 3 του κανονισμού (ΕΚ) αριθ. 1184/2006 του Συμβουλίου, της 24ης Ιουλίου 2006, περί εφαρμογής ορισμένων κανόνων ανταγωνισμού στην παραγωγή και την εμπορία γεωργικών προϊόντων (7), τα άρθρα 107, 108 και 109 της Συνθήκης για τη λειτουργία της Ευρωπαϊκής Ένωσης δεν εφαρμόζονται στις ενισχύσεις που καταβάλλονται, δυνάμει των άρθρων 41, 57, 64, 68, 69, 70, 71, του άρθρου 82 παράγραφος 2, του άρθρου 86, του άρθρου 98 παράγραφος 4, του άρθρου 111 παράγραφος 5, του άρθρου 120, του άρθρου 129 παράγραφος 3, των άρθρων 131, 132, 133 και 133α του παρόντος κανονισμού, από τα κράτη μέλη σύμφωνα με τον παρόντα κανονισμό. 13) Παρεμβάλλονται τα ακόλουθα άρθρα: «Άρθρο 141α Άσκηση της εξουσιοδότησης 1. Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τους όρους του παρόντος άρθρου. 2. Η προβλεπόμενη στο άρθρο 11α εξουσία έκδοσης κατ’ εξουσιοδότηση πράξεων ανατίθεται στην Επιτροπή για το χρονικό διάστημα από την 1η Σεπτεμβρίου 2012 έως τις 31 Δεκεμβρίου 2013. 3. Η εξουσιοδότηση που προβλέπεται στο άρθρο 11α μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των ήδη εν ισχύι κατ’ εξουσιοδότηση πράξεων. 4. Αμέσως μετά την έκδοση πράξης κατ’ εξουσιοδότηση, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο. 5. Κατ’ εξουσιοδότηση πράξη που εκδίδεται σύμφωνα με το άρθρο 11α τίθεται σε ισχύ μόνο εάν δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την κοινοποίησή της στο Ευρωπαϊκό Κοινοβούλιο ή το Συμβούλιο ή εάν, πριν από τη λήξη της περιόδου αυτής, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Η περίοδος αυτή παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου. Άρθρο 141β Διαδικασία επιτροπής 1. Η Επιτροπή επικουρείται από την επιτροπή αγροτικής ανάπτυξης, που έχει συσταθεί δυνάμει του κανονισμού (ΕΚ) αριθ. 1698/2005. Η επιτροπή αυτή είναι επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (8). 2. Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. 14) Στο παράρτημα IV, προστίθεται η ακόλουθη στήλη: «2013 569 903 964,3 5 329,6 101,2 1 255,5 2 344,5 5 055,2 7 853,1 4 128,3 53,5 146,4 379,8 34,7 1 313,1 5,5 830,6 715,7 3 043,4 566,6 144,3 385,6 539,2 708,5 3 650» 15) Παρεμβάλλεται το ακόλουθο παράρτημα: «ΠΑΡΑΡΤΗΜΑ XVΙΙα ΜΕΤΑΒΑΤΙΚΗ ΕΘΝΙΚΗ ΕΝΙΣΧΥΣΗ ΣΤΗΝ ΚΥΠΡΟ (σε ευρώ) Τομέας 2013 Σιτηρά (εκτός του σκληρού σιταριού) 141 439 Σκληρό σιτάρι 905 191 Γάλα και γαλακτοκομικά 3 419 585 Βοοειδή 4 608 945 Αιγοπρόβατα 10 572 527 Τομέας χοιρινού κρέατος 170 788 Πουλερικά και αυγά 71 399 Οίνος 269 250 Ελαιόλαδο 3 949 554 Επιτραπέζια σταφύλια 66 181 Σταφίδες 129 404 Επεξεργασμένες ντομάτες 7 341 Μπανάνες 4 285 696 Καπνός 1 027 775 Καρποί φυλλοβόλων και καρποί πυρηνοκάρπων 173 390 Σύνολο 29 798 462» Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2013. Κατά παρέκκλιση από το δεύτερο εδάφιο: α) οι ακόλουθες διατάξεις εφαρμόζονται από την ημερομηνία έναρξης ισχύος του παρόντος κανονισμού: i) το άρθρο 10β παράγραφος 5, το άρθρο 10γ παράγραφοι 1 και 4 και το άρθρο 10δ παράγραφος 2 του κανονισμού (ΕΚ) αριθ. 73/2009, όπως παρεμβάλλονται με το άρθρο 1 σημείο 2 του παρόντος κανονισμού· ii) το άρθρο 133α παράγραφοι 5 και 6 του κανονισμού (ΕΚ) αριθ. 73/2009, όπως παρεμβάλλονται με το άρθρο 1 σημείο 9 του παρόντος κανονισμού· iii) το άρθρο 1 σημεία 5, 6, 7, 8 και 13 του παρόντος κανονισμού· β) το άρθρο 1 σημείο 1 στοιχείο β) και σημείο 11 του παρόντος κανονισμού εφαρμόζονται από την 1η Ιανουαρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Ιουλίου 2012.

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 11ης Ιουνίου 2012 για τροποποίηση της απόφασης 2011/163/ΕΕ για την έγκριση σχεδίων που υποβλήθηκαν από τρίτες χώρες σύμφωνα με το άρθρο 29 της οδηγίας 96/23/ΕΚ του Συμβουλίου [κοινοποιηθείσα υπό τον αριθμό C(2012) 3723] (Κείμενο που παρουσιάζει ενδιαφέρον για τον ΕΟΧ) (2012/302/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (1), και ιδίως το άρθρο 29 παράγραφος 1 τέταρτο εδάφιο και το άρθρο 29 παράγραφος 2, Εκτιμώντας τα ακόλουθα: (1) Η οδηγία 96/23/ΕΚ θεσπίζει μέτρα ελέγχου των ουσιών και των ομάδων καταλοίπων που αναφέρονται στο παράρτημα I της εν λόγω οδηγίας. Σύμφωνα με την οδηγία 96/23/ΕΚ, η εγγραφή και η παραμονή στους καταλόγους τρίτων χωρών από τις οποίες τα κράτη μέλη επιτρέπεται να εισάγουν ζώα και προϊόντα ζωικής προέλευσης που καλύπτονται από την εν λόγω οδηγία εξαρτώνται από την υποβολή, από τις ενδιαφερόμενες τρίτες χώρες, σχεδίου που παραθέτει τις εγγυήσεις που προσφέρουν όσον αφορά την επιτήρηση των ομάδων καταλοίπων και των ουσιών που απαριθμούνται στο εν λόγω παράρτημα. Τα εν λόγω σχέδια πρέπει να επικαιροποιούνται κατόπιν αιτήματος της Επιτροπής, ιδίως όταν ορισμένοι έλεγχοι το καθιστούν αναγκαίο. (2) Η απόφαση 2011/163/ΕΕ της Επιτροπής (2) εγκρίνει τα σχέδια που προβλέπονται στο άρθρο 29 της οδηγίας 96/23/ΕΚ («τα σχέδια») που υπέβαλαν ορισμένες τρίτες χώρες οι οποίες απαριθμούνται στο παράρτημά της για τα ζώα και τα ζωικά προϊόντα που επισημαίνονται στον εν λόγω κατάλογο. (3) Σύμφωνα με τα πρόσφατα σχέδια που υποβλήθηκαν από ορισμένες τρίτες χώρες και πρόσθετες πληροφορίες που έλαβε η Επιτροπή, είναι αναγκαίο να επικαιροποιηθεί ο κατάλογος τρίτων χωρών από τις οποίες τα κράτη μέλη επιτρέπεται να εισάγουν ορισμένα ζώα και ζωικά προϊόντα, όπως προβλέπεται στην οδηγία 96/23/ΕΚ και παρατίθενται σήμερα στο παράρτημα της απόφασης 2011/163/ΕΕ «ο κατάλογος»). (4) Η Μπελίζε υπέβαλε στην Επιτροπή σχέδιο για υδατοκαλλιέργεια. Το εν λόγω σχέδιο παρέχει επαρκείς εγγυήσεις και θα πρέπει να εγκριθεί. Συνεπώς, θα πρέπει να συμπεριληφθεί στον κατάλογο εγγραφή για την υδατοκαλλιέργεια στην Μπελίζε. (5) Η Χιλή περιλαμβάνεται επί του παρόντος στον κατάλογο για τα αιγοπρόβατα αλλά με μία παραπομπή στην υποσημείωση 3 του παραρτήματος της απόφασης 2011/163/ΕΕ. Η εν λόγω υποσημείωση περιορίζει για τη Χιλή τέτοιου είδους εισαγωγές μόνον στα πρόβατα. Η Χιλή υπέβαλε στην Επιτροπή σχέδιο για αίγες. Το εν λόγω σχέδιο παρέχει επαρκείς εγγυήσεις και πρέπει να εγκριθεί. Η παραπομπή για τη Χιλή στην υποσημείωση 3 θα πρέπει, συνεπώς, να απαλειφθεί από τον κατάλογο. (6) Το Κουρασάο περιλαμβάνεται επί του παρόντος στον κατάλογο για το γάλα. Ωστόσο, το Κουρασάο δεν υπέβαλε σχέδιο όπως απαιτείται στο άρθρο 29 της οδηγίας 96/23/ΕΚ. Η εγγραφή για το Κουρασάο θα πρέπει, συνεπώς, να απαλειφθεί από τον κατάλογο. (7) Το Χονγκ Κονγκ περιλαμβάνεται επί του παρόντος στον κατάλογο για τα πουλερικά και την υδατοκαλλιέργεια. Ωστόσο, το Χονγκ Κονγκ δεν υπέβαλε σχέδιο όπως απαιτείται στο άρθρο 29 της οδηγίας 96/23/ΕΚ. Συνεπώς, το Χονγκ Κονγκ θα πρέπει να απαλειφθεί από τον κατάλογο. (8) Η Γκάμπια υπέβαλε στην Επιτροπή σχέδιο για υδατοκαλλιέργεια. Το εν λόγω σχέδιο παρέχει επαρκείς εγγυήσεις και θα πρέπει να εγκριθεί. Συνεπώς, θα πρέπει να συμπεριληφθεί στον κατάλογο εγγραφή για την υδατοκαλλιέργεια στην Γκάμπια. (9) Η απόφαση της Μεικτής Επιτροπής του ΕΟΧ αριθ. 133/2007, της 26ης Οκτωβρίου 2007, για τροποποίηση του παραρτήματος I (Κτηνιατρικά και φυτοϋγειονομικά θέματα) της συμφωνίας για τον ΕΟΧ (3) επεκτείνει τις διατάξεις του εν λόγω παραρτήματος στην Ισλανδία. Οι εγγραφές για την Ισλανδία θα πρέπει, συνεπώς, να απαλειφθούν από τον κατάλογο. (10) Η Τζαμάικα περιλαμβάνεται επί του παρόντος στον κατάλογο για την υδατοκαλλιέργεια και το μέλι. Ωστόσο, η Τζαμάικα δεν υπέβαλε σχέδιο όπως απαιτείται στο άρθρο 29 της οδηγίας 96/23/ΕΚ για υδατοκαλλιέργεια. Η εγγραφή της Τζαμάικα για την υδατοκαλλιέργεια θα πρέπει, συνεπώς, να απαλειφθεί από τον κατάλογο. (11) Η Κένυα υπέβαλε στην Επιτροπή σχέδιο για το γάλα καμήλας. Το εν λόγω σχέδιο παρέχει επαρκείς εγγυήσεις και θα πρέπει να εγκριθεί. Συνεπώς, θα πρέπει να συμπεριληφθεί στον κατάλογο εγγραφή για το γάλα καμήλας στην Κένυα. (12) Ο Λίβανος υπέβαλε στην Επιτροπή σχέδιο για το μέλι. Το εν λόγω σχέδιο παρέχει επαρκείς εγγυήσεις και θα πρέπει να εγκριθεί. Συνεπώς, θα πρέπει να συμπεριληφθεί στον κατάλογο εγγραφή για το μέλι στον Λίβανο. (13) Η Ναμίμπια περιλαμβάνεται επί του παρόντος στον κατάλογο για τα βοοειδή, τα αιγοπρόβατα, τα άγρια και εκτρεφόμενα θηράματα. Ωστόσο, η Ναμίμπια δεν υπέβαλε σχέδιο όπως απαιτείται στο άρθρο 29 της οδηγίας 96/23/ΕΚ για εκτρεφόμενα θηράματα. Η εγγραφή για εκτρεφόμενα θηράματα στην Ναμίμπια θα πρέπει, συνεπώς, να απαλειφθεί από τον κατάλογο. (14) Η Νέα Καληδονία περιλαμβάνεται επί του παρόντος στον κατάλογο για τα βοοειδή, την υδατοκαλλιέργεια, τα άγρια θηράματα, τα εκτρεφόμενα θηράματα και το μέλι. Η εν λόγω τρίτη χώρα ενημέρωσε την Επιτροπή ότι δεν ενδιαφέρεται πλέον για εξαγωγές νωπού κρέατος βοοειδών προς την Ένωση. Ωστόσο, η Νέα Καληδονία παρείχε τις εγγυήσεις που ζητήθηκαν για τη διατήρηση στον κατάλογο της εγγραφής για τα βοοειδή αλλά με την υποσημείωση στην οποία επισημαίνεται ότι πρόκειται για τρίτες χώρες που χρησιμοποιούν μόνον πρώτες ύλες από τα κράτη μέλη ή από άλλες τρίτες χώρες εγκεκριμένες για εισαγωγές των εν λόγω πρώτων υλών προς την Ένωση. Συνεπώς, θα πρέπει να προστεθεί στην εγγραφή της Νέας Καληδονίας η αντίστοιχη παραπομπή υποσημείωσης για τα βοοειδή. (15) Ο Άγιος Μαρτίνος περιλαμβάνεται επί του παρόντος στον κατάλογο για το γάλα. Ωστόσο, ο Άγιος Μαρτίνος δεν υπέβαλε σχέδιο όπως απαιτείται στο άρθρο 29 της οδηγίας 96/23/ΕΚ. Συνεπώς, ο Άγιος Μαρτίνος θα πρέπει να απαλειφθεί από τον κατάλογο. (16) Ο Άγιος Μαρίνος περιλαμβάνεται επί του παρόντος στον κατάλογο για τα βοοειδή, τα χοιροειδή και το μέλι. Η εν λόγω τρίτη χώρα ενημέρωσε την Επιτροπή ότι δεν ενδιαφέρεται πλέον για εξαγωγές χοιρινού κρέατος προς την Ένωση. Η εγγραφή στον Άγιο Μαρίνο για τα χοιροειδή θα πρέπει, συνεπώς, να απαλειφθεί από τον κατάλογο. (17) Προκειμένου να αποφευχθεί τυχόν διαταραχή του εμπορίου, θα πρέπει να οριστεί μεταβατική περίοδος για να καλυφθούν οι σχετικές αποστολές προϊόντων από το Κουρασάο, το Χονγκ Κονγκ, την Τζαμάικα, τη Ναμίμπια και τον Άγιο Μαρτίνο, οι οποίες πιστοποιήθηκαν και απεστάλησαν με προορισμό την Ένωση πριν από την ημερομηνία εφαρμογής της παρούσας απόφασης. (18) Συνεπώς, η απόφαση 2011/163/ΕΕ θα πρέπει να τροποποιηθεί αναλόγως. (19) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2011/163/ΕΕ αντικαθίσταται από το κείμενο του παραρτήματος της παρούσας απόφασης. Άρθρο 2 Για μια μεταβατική περίοδο μέχρι την 15η Αυγούστου 2012, τα κράτη μέλη αποδέχονται αποστολές γάλακτος από το Κουρασάο, πουλερικών και υδατοκαλλιέργειας από το Χονγκ Κονγκ, υδατοκαλλιέργειας από την Τζαμάικα, εκτρεφόμενων θηραμάτων από τη Ναμίμπια και γάλακτος από τον Άγιο Μαρτίνο με την προϋπόθεση ότι ο εισαγωγέας αυτών των προϊόντων αποδεικνύει ότι έχουν πιστοποιηθεί και αποσταλεί στην Ένωση πριν από την 1η Ιουλίου 2012. Άρθρο 3 Η παρούσα απόφαση εφαρμόζεται από την 1η Ιουλίου 2012. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 11 Ιουνίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 1358/2011 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ της 14ης Δεκεμβρίου 2011 που τροποποιεί τον κανονισμό (ΕΚ) αριθ. 1745/2003 σχετικά με την εφαρμογή υποχρεωτικών ελάχιστων αποθεματικών (ΕΚΤ/2003/9) (ΕΚΤ/2011/26) ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση, Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (στο εξής το «καταστατικό του ΕΣΚΤ»), και ιδίως το άρθρο 19.1, Εκτιμώντας τα ακόλουθα: (1) Το άρθρο 19.1 του καταστατικού του ΕΣΚΤ ορίζει ότι η Ευρωπαϊκή Κεντρική Τράπεζα (ΕΚΤ) μπορεί να απαιτεί από τα πιστωτικά ιδρύματα που είναι εγκατεστημένα στα κράτη μέλη να διατηρούν ελάχιστα αποθεματικά σε λογαριασμούς τους στην ΕΚΤ και στις εθνικές κεντρικές τράπεζες στα πλαίσια των στόχων της νομισματικής πολιτικής και ότι οι κανόνες υπολογισμού και προσδιορισμού των υποχρεωτικών αυτών αποθεματικών μπορούν να ορίζονται με αποφάσεις του διοικητικού συμβουλίου. (2) Ο κανονισμός (ΕΚ) αριθ. 1745/2003 της Ευρωπαϊκής Κεντρικής Τράπεζας, της 12ης Σεπτεμβρίου 2003, σχετικά με την εφαρμογή υποχρεωτικών ελάχιστων αποθεματικών (ΕΚΤ/2003/9) (1) καθορίζει, μεταξύ άλλων, τις κατηγορίες οργανισμών που υπόκεινται στην υποχρέωση τήρησης ελάχιστων αποθεματικών και τους συντελεστές υποχρεωτικών ελάχιστων αποθεματικών που εφαρμόζονται σε ορισμένες κατηγορίες υποχρεώσεων. (3) Στις 8 Δεκεμβρίου 2011 το διοικητικό συμβούλιο αποφάσισε τη λήψη πρόσθετων μέτρων ενισχυμένης πιστωτικής στήριξης με σκοπό τη στήριξη των τραπεζικών χορηγήσεων και της ρευστότητας στην αγορά χρήματος στη ζώνη του ευρώ. Επειδή το σύστημα υποχρεωτικών ελάχιστων αποθεματικών της ΕΚΤ δεν είναι απαραίτητο να εφαρμοστεί στην ίδια έκταση στην οποία εφαρμόζεται υπό κανονικές περιστάσεις με σκοπό τη διαμόρφωση της κατεύθυνσης των συνθηκών στην αγορά χρήματος, είναι αναγκαίο να μειωθεί ο συντελεστής ελάχιστων υποχρεωτικών αποθεματικών σε 1 % προκειμένου να ενισχυθεί η παροχή ρευστότητας σε αντισυμβαλλόμενους σε πράξεις νομισματικής πολιτικής του Ευρωσυστήματος. Ως εκ τούτου, ο κανονισμός (ΕΚ) αριθ. 1745/2003 (ΕΚΤ/2003/9) θα πρέπει να τροποποιηθεί, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποίηση του κανονισμού (ΕΚ) αριθ. 1745/2003 (ΕΚΤ/2003/9) Το άρθρο 4 παράγραφος 2 του κανονισμού (ΕΚ) αριθ. 1745/2003 (ΕΚΤ/2003/9) αντικαθίσταται από το ακόλουθο κείμενο: «2. Σε κάθε άλλη υποχρέωση που περιλαμβάνεται στη βάση των αποθεματικών εφαρμόζεται αναλογία 1 %.». Άρθρο 2 Έναρξη ισχύος 1. Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Το άρθρο 1 εφαρμόζεται από την περίοδο τήρησης που αρχίζει στις 18 Ιανουαρίου 2012. Φρανκφούρτη, 14 Δεκεμβρίου 2011.

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ

Χρηματοπιστωτικοί οργανισμοί

ΔΗΜΟΣΙΟΝΟΜΙΚΑ